B4-1042, 1051, 1059, 1063, 1072, 1076 και 1081/97

Ψήφισμα σχετικά με τη Σύμβαση του 1997 για την απαγόρευση και την καταστροφή των ναρκών κατά προσωπικού

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τις νάρκες, με τα οποία ζητεί την πλήρη απαγόρευση των ναρκών κατά προσωπικού,

- έχοντας υπόψη τη Σύμβαση σχετικά με την απαγόρευση της χρησιμοποίησης, της αποθήκευσης, της παραγωγής και της μεταφοράς ναρκών κατά προσωπικού και την καταστροφή τους, που υπογράφηκε από 122 κράτη στην Οτάβα στις 3 και 4 Δεκεμβρίου 1997,

Α. λαμβάνοντας υπόψη ότι η Σύμβαση της Οτάβας ανταποκρίνεται στα αιτήματα του Ευρωπαϊκού Κοινοβουλίου σχετικά με ένα διεθνές όργανο για την επιβολή γενικής απαγόρευσης των ναρκών κατά προσωπικού χωρίς εξαιρέσεις, και ότι κάθε κράτος που προσχωρεί στη Σύμβαση της Οτάβας δεσμεύεται να μην χρησιμοποιήσει «σε καμία περίπτωση» νάρκες κατά προσωπικού,

Β. λαμβάνοντας υπόψη ότι το Ευρωπαϊκό Κοινοβούλιο συμμετείχε στη «διαδικασία της Οτάβα» για τη δημιουργία ενός τέτοιου οργάνου ήδη από την έναρξή της τον Οκτώβριο του 1996,

Γ. λαμβάνοντας υπόψη ότι ο αριθμός των κρατών που έχουν υπογράψει τη Σύμβαση της Οτάβα είναι σημαντικά υψηλότερος από ό,τι αναμενόταν και σηματοδοτεί ένα πολύ σημαντικό βήμα για την απαλλαγή της υφηλίου από τέτοιου είδους φονικά όπλα,

Δ. λαμβάνοντας υπόψη ότι η Σύμβαση δεν θα τεθεί σε ισχύ παρά μόνο έξι μήνες μετά την κύρωσή της από 40 κράτη,

Ε. εκφράζοντας την επιδοκιμασία του για το γεγονός ότι ο Καναδάς, η Ιρλανδία και ο Μαυρίκιος έχουν ήδη καταθέσει τα μέσα κύρωσης,

ΣΤ. λαμβάνοντας υπόψη ότι είναι σημαντικό να υπογράψουν τη σύμβαση και άλλες χώρες,

Ζ. λαμβάνοντας υπόψη ότι, προκειμένου να διασφαλιστεί η συμμόρφωση προς τη Σύμβαση, είναι τώρα σημαντικό να ξεκινήσει σύντομα η πρακτική εφαρμογή της,

Η. λαμβάνοντας υπόψη ότι πρέπει να διατηρηθεί η ορμή της εκστρατείας για την απαγόρευση των ναρκών κατά προσωπικού, όχι μόνο προκειμένου να διευρυνθεί ο κύκλος των κρατών μελών της Συνθήκης αλλά και για να συνεχιστούν οι προσπάθειες άρσης των ναρκοπεδίων και αποκατάστασης των θυμάτων[semigr ]

Θ. λαμβάνοντας υπόψη ότι η Σύμβαση προβλέπει ότι όλα τα συμβαλλόμενα κράτη θα καταστρέψουν όλες τις νάρκες κατά προσωπικού από τα ναρκοπέδια τα οποία βρίσκονται υπό τον έλεγχό τους, το αργότερο μια δεκαετία μετά την έναρξη ισχύος της και, ότι στο μέτρο του δυνατού, θα αλληλοβοηθούνται στην άρση των ναρκοπεδίων και τις σχετικές δραστηριότητες,

Ι. λαμβάνοντας υπόψη ότι η Ευρωπαϊκή Ένωση και τα κράτη μέλη της αποτελούν σήμερα τους μεγαλύτερους χορηγούς κονδυλίων και εμπειρογνωμοσύνης για την άρση ναρκοπεδίων, μετά τα Ηνωμένα Έθνη[semigr ]

1. συγχαίρει την Καναδική Κυβέρνηση για την επιτυχή οργάνωση των διαπραγματεύσεων οι οποίες κατέληξαν σε τόσο σύντομο διάστημα σε μια Συνθήκη δεσμευτική και πάγια[semigr ]

2. εκφράζει την ικανοποίησή του για το σημαντικό ρόλο που διαδραμάτισε η Επιτροπή στον αγώνα εναντίον των ναρκών κατά προσωπικού, και ιδιαίτερα την πλήρη και αποτελεσματική υποστήριξή της στη «διαδικασία της Οτάβας»[semigr ]

3. συγχαίρει τα 14 κράτη μέλη της ΕΕ που έχουν υπογράψει τη Σύμβαση για την ενέργειά τους αυτή και ζητεί από τη Φινλανδική Κυβέρνηση να την υπογράψει το συντομότερο δυνατόν, αντιλαμβανόμενη ότι οποιαδήποτε δυνητικά στρατιωτικά πλεονεκτήματα από τις νάρκες κατά προσωπικού αντισταθμίζονται κατά πολύ από τα απάνθρωπά τους αποτελέσματα, και ότι είναι ζωτικής σημασίας η τήρηση της Συνθήκης σε παγκόσμιο επίπεδο[semigr ]

4. θεωρεί ότι η ηγετική θέση της ΕΕ στον αγώνα εναντίον των ναρκών κατά προσωπικού θα ενισχυθεί αν τα 14 κράτη μέλη της που έχουν υπογράψει τη Σύμβαση είναι μεταξύ των πρώτων 40 κρατών που θα την κυρώσουν, και προτρέπει στο πλαίσιο αυτό τα εν λόγω κράτη μέλη να πράξουν ό,τι είναι δυνατόν προκειμένου να δρομολογήσουν τις διαδικασίες κύρωσης με στόχο την ολοκλήρωσή τους έως τα μέσα του 1998[semigr ]

5. διαπιστώνει με ικανοποίηση ότι από τα κράτη που έχουν υποβάλει αίτηση ένταξης στην Ευρωπαϊκή Ένωση, οκτώ (Βουλγαρία, Κύπρος, Δημοκρατία της Τσεχίας, Ουγγαρία, Πολωνία, Ρουμανία, Σλοβακική Δημοκρατία και Σλοβενία) έχουν ήδη υπογράψει τη Συνθήκη και καλεί την Εσθονία, τη Λετονία, τη Λιθουανία και την Τουρκία να πράξουν το ίδιο στο εγγύς μέλλον[semigr ]

6. ζητεί από όλα τα κράτη που δεν έχουν ακόμη υπογράψει τη Συνθήκη, και ιδιαίτερα από τις Ηνωμένες Πολιτείες, τη Ρωσία, την Κίνα και την Ινδία, οι οποίες, ως χώρες παραγωγής, διαδραματίζουν μείζονα ρόλο, να το πράξουν εντός του 1998 και να διακόψουν αμέσως όλες τις εξαγωγές ναρκών κατά προσωπικού[semigr ] ζητεί από την Επιτροπή και το Συμβούλιο να θέσουν το θέμα αυτό σε όλες τις σχετικές συναντήσεις με κράτη τα οποία συνδέονται με την Ευρωπαϊκή Ένωση μέσω συμφωνιών εμπορικών ανταλλαγών και συνεργασίας, δηλώσεων ή σχεδίων δράσης[semigr ]

7. ζητεί από όλα τα κράτη μέλη να λάβουν τα αναγκαία διοικητικά, νομοθετικά και άλλα μέτρα σε εθνικό επίπεδο, προκειμένου να διασφαλίσουν τη συμμόρφωση προς τη Σύμβαση και να συνδράμουν τις χώρες που έχουν πληγεί σοβαρά από τις νάρκες στην καταστροφή των αποθεμάτων ναρκών κατά προσωπικού, την άρση των ναρκοπεδίων και την εφαρμογή σημαντικά αυξημένων προγραμμάτων για την ενίσχυση των θυμάτων των ναρκών[semigr ]

8. ζητεί τον αποτελεσματικό συντονισμό των διεθνών προσπαθειών που καταβάλλονται από κράτη, διεθνείς οργανισμούς και ΜΚΟ, στον τομέα της άρσης ναρκοπεδίων και της αποκατάστασης των θυμάτων, ενδεχομένως με τη δημιουργία διεθνούς Επιτροπής Διαχείρισης και ομάδων εργασίας οι οποίες να προβούν στις κατάλληλες ενέργειες στους τομείς της τεχνολογίας και της διαχείρισης πληροφοριών και στα πληγέντα κράτη, με ισχυρή συμμετοχή της ΕΕ[semigr ]

9. επισημαίνει ότι μια τέτοια συντονισμένη προσέγγιση, πέρα από το να διασφαλίζει την αποτελεσματική διεκπεραίωση της βοήθειας, θα μπορούσε να επιτρέψει στις πληγείσες χώρες να συνεργάζονται με έναν μόνο οργανισμό αντί να καταρτίζουν πολύπλοκα προγράμματα με τη συμμετοχή μυριάδων οργανώσεων[semigr ]

10. απευθύνει επίσης έκκληση στη Διάσκεψη των Ηνωμένων Εθνών για τον Αφοπλισμό να ασχοληθεί με το θέμα των ναρκών κατά προσωπικού και να προωθήσει την απαγόρευσή τους μεταξύ των μη συμβαλλομένων μερών του, επιτυγχάνοντας εκ μέρους των τελευταίων σαφείς σχετικές δεσμεύσεις[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις Κυβερνήσεις και τα Κοινοβούλια των κρατών μελών και την Κυβέρνηση του Καναδά.